"อมตะรีทฯ" ได้ฤกษ์จ่อขายต้นเดือน มิ.ย.
อมตะรีทฯ เตรียมเปิดขายต้นเดือน มิ.ย. มูลค่า 4,750 ล้าน เล็งปีแรกปันผล 8.72%
19 พ.ค. 2558

อมตะรีทฯ เตรียมเปิดขายต้นเดือน มิ.ย. มูลค่า 4,750 ล้าน เล็งปีแรกปันผล 8.72% 
น.ส.พรวิภา ตั้งตรงจิตร ผู้บริหารงานวาณิชธนกิจ ธนาคารกสิกรไทย กล่าวในงานสัมมนาหัวข้อ "เจาะลึกการลงทุนใน AMATA REIT" ว่า คาดว่า ทรัสต์เพื่อการลงทุนในอสังหาริมทรัพย์และสิทธิการเช่าอมตะซัมมิทโกรท (AMATAR) จะสามารถเปิดขายได้ช่วงต้นเดือน มิ.ย. นี้ โดยขายเฉพาะนักลงทุนในประเทศ
"บริษัทประเมินคาดว่า ปีแรกกองทุนจะให้ผลตอบแทน 8.7% และหลังจากนั้นจะเติบโตขึ้นตามอัตราค่าเช่าที่จะเพิ่มขึ้นตามอัตราเงินเฟ้อปีละ 3% โดยในปีแรกอมตะซัมมิท สัญญาว่า จะให้มีผู้เช่าเต็ม 100% ซึ่งเชื่อว่า สามารถทำได้จริง เพราะมีลูกค้ารออยู่แล้ว" น.ส.พรวิภา กล่าว
ทั้งนี้ AMATAR มีนโยบายลงทุนโรงงานให้เช่า 88 อาคารในนิคมอุตสาหกรรมอมตะนคร จ.ชลบุรี 85 โรงงาน และนิมคมอุตสาหกรรมอมตะซิตี้ จ.ระยอง 3 โรงงาน พื้นที่เช่ารวม 1.6 แสนตารางเมตร มูลค่าไม่เกิน 4,750 ล้านบาท โดยมีกรรมสิทธิ์ 1,611 ล้านบาท และสิทธิการเช่า 3,139 ล้านบาท 
นอกจากนี้ กองทรัสต์จะกู้เงินไม่เกิน 1,200 ล้านบาท หรือ 25% ของมูลค่าทรัพย์สินรวม ซึ่งในหนังสือชี้ชวนระบุว่า หากไม่มีการกู้เงินจำนวนนี้ นักลงทุนจะได้ผลตอบแทนปีแรก 6.93% 
นายสันติ พัฒนะเมลือง กรรมการ บริษัท อมตะซัมมิท เรดดี้ บิลท์ กล่าวว่า ลูกค้าของอมตะซัมมิท แบ่งเป็น 4 กลุ่ม ได้แก่ อุตหกรรมยานยนต์ เหล็ก เคมีภัณฑ์ และอื่นๆ ซึ่งเป็นการกระจายความเสี่ยงให้กับกองทุน